b'\n_START_ARTICLE_\nOperaatio Gomorrah\n_START_PARAGRAPH_\nOperaatio Gomorrah oli koodinimi sarjalle brittil\xc3\xa4isten ja yhdysvaltalaisten toisen maailmansodan aikaisia ilmahy\xc3\xb6kk\xc3\xa4yksi\xc3\xa4 Hampuriin 24. hein\xc3\xa4kuuta \xe2\x80\x93 2. elokuuta 1943. Se oli aikanaan ilmasodank\xc3\xa4ynnin historian raskain hy\xc3\xb6kk\xc3\xa4ys._NEWLINE_Operaation muotoili alun perin brittil\xc3\xa4inen ilmamarsalkka Arthur Harris. Se toteutettiin Kuninkaallisten ilmavoimien ja Yhdysvaltain armeijan ilmavoimien (erityisesti 8th Air Force Bomber Command) yhteisoperaationa, jossa n\xc3\xa4m\xc3\xa4 suorittivat kolme p\xc3\xa4iv\xc3\xa4\xc3\xa4 ja kaksi y\xc3\xb6t\xc3\xa4 kellon ymp\xc3\xa4ri kest\xc3\xa4v\xc3\xa4n pommitusteht\xc3\xa4v\xc3\xa4n: p\xc3\xa4iv\xc3\xa4ll\xc3\xa4 hy\xc3\xb6kk\xc3\xa4siv\xc3\xa4t yhdysvaltalaiset, pime\xc3\xa4n aikaan britit._NEWLINE_28. hein\xc3\xa4kuuta vastaisena y\xc3\xb6n\xc3\xa4 pommitukset huipentuivat tulimyrskyyn. Ensin talojen rakenteita rikottiin (eli \xe2\x80\x9davattiin\xe2\x80\x9d, kuten asia operaation suunnitelmissa ilmaistiin) r\xc3\xa4j\xc3\xa4hdyspommeilla ja sitten niihin pudotettiin palopommeja. Tulimyrskyn syntyyn vaikuttivat ep\xc3\xa4tavallisen l\xc3\xa4mmin s\xc3\xa4\xc3\xa4 sek\xc3\xa4 hy\xc3\xb6kk\xc3\xa4ysten suunnittelu niin, ett\xc3\xa4 kaupungin palokunnat j\xc3\xa4iv\xc3\xa4t loukkuun kaupungin keskustaan kun pommituksia jatkettiin palopommeilla keskustan ymp\xc3\xa4rill\xc3\xa4. Valtava pintapalo (kaikkiaan noin 20 km\xc2\xb2 syttyi) aikaansai jopa 65 m/s tuulia sek\xc3\xa4 jopa 800 \xc2\xb0C:n l\xc3\xa4mp\xc3\xb6tiloja. Myrskytuuli tempasi mukaansa puita, kattoja ja ulkona olevia ihmisi\xc3\xa4. Katujen p\xc3\xa4\xc3\xa4llyste syttyi kuumuudesta ilmiliekkiin. Kuumuus ja hapen puute surmasivat paljon my\xc3\xb6s pommisuojiin hakeutuneita._NEWLINE_Operaatio Gomorrah johti noin 35\xc2\xa0000\xe2\x80\x9345\xc2\xa0000 kuolemaan ja muihin henkil\xc3\xb6vahinkoihin 125\xc2\xa0000:lle sek\xc3\xa4 j\xc3\xa4tti yli 1\xc2\xa0000\xc2\xa0000 siviili\xc3\xa4 asunnottomiksi. Pommeja pudotettiin yhteens\xc3\xa4 l\xc3\xa4hes 10\xc2\xa0000. Liittoutuneiden tappiot olivat v\xc3\xa4h\xc3\xa4iset.'